Saalburg
Saalburg er et rekonstrueret romersk fort, som ligger nord for den tyske by Frankfurt am Main. Fra slutningen af 1. århundrede e.v.t. til 3. århundrede e.v.t. var fortet en del af den romerske grænsebefæstning (limes). Grænsen i dette område indlemmede de såkaldte agri decumates mellem Rhinen og Donau og bestod af forter, palisader, mure og grave.
Der blev skabt så stor opmærksomhed for stedet under udgravningerne af Saalburg i slutningen af 1800-tallet, at kejser Wilhelm 2. satte gang i en komplet rekonstruktion af fortet. Rekonstruktionen bygger på udgravningerne, men er samtidig inspireret af Wilhelm 2.’s og samtidens forestillinger om, hvorledes en gedigen borg burde se ud. Dette ses bl.a. i udformningen af murkronen på det rekonstruerede fort.